與崔策登西山
作者：柳宗元
朝代：唐

paragraphs: 鶴鳴楚山靜，露白秋江曉。
連袂度危橋，縈廻出林杪。
西岑極遠目，毫末皆可了。
重疊九疑高，微茫洞庭小。
逈窮兩儀際，高出萬象表。
馳景泛頹波，遙風遞寒篠。
謫居安所習，稍厭從紛擾。
生同胥靡遺，壽比彭鏗夭。
蹇連困顛踣，愚蒙怯幽眇。
非令親愛疎，誰使心神悄。
偶茲遁山水，得以觀魚鳥。
吾子幸淹留，緩我愁腸繞。